(5)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(2)Rada 9. júla 2019, 20. júla 2020 a 12. júla 2022 adresovala Maďarsku odporúčania v kontexte európskeho semestra. Rada Maďarsku konkrétne odporúčala pokračovať v integrácii najzraniteľnejších skupín obyvateľstva do trhu práce, zlepšiť primeranosť sociálnej pomoci a dávok v nezamestnanosti, zlepšiť výsledky v oblasti vzdelávania a zvýšiť účasť znevýhodnených skupín v kvalitnom hlavnom vzdelávacom prúde. Rada takisto odporúčala zvýšiť odolnosť systému zdravotníctva a zlepšiť prístup ku kvalitným službám preventívnej a primárnej zdravotnej starostlivosti. Okrem toho Rada Maďarsku odporúčala posilniť protikorupčný rámec, a to aj zlepšením úsilia prokuratúry a prístupu k verejným informáciám, a posilniť nezávislosť súdnictva, zaistiť účinné zapojenie sociálnych partnerov a zainteresovaných strán do procesu tvorby politík a zlepšiť hospodársku súťaž v oblasti verejného obstarávania. Maďarsko ďalej dostalo odporúčanie pokračovať v zjednodušovaní daňového systému a zároveň v jeho posilňovaní, aby lepšie odolával riziku agresívneho daňového plánovania, ako aj zlepšiť hospodársku súťaž a regulačnú predvídateľnosť v sektore služieb a systematicky uplatňovať kontrolu dodržiavania pravidiel hospodárskej súťaže pri obchodných transakciách. Rada zároveň Maďarsku odporúčala zabezpečiť, aby všetky núdzové opatrenia boli striktne primerané a aby, pokiaľ možno, nenarúšali podnikateľskú činnosť. Rada ďalej Maďarsku odporúčala vykonať opatrenia na zabezpečenie podpory na zaistenie likvidity pre malé a stredné podniky v súvislosti s pandémiou, čím skôr realizovať pripravené verejné investičné projekty a podporiť investície súkromného sektora, aby sa podporilo oživenie hospodárstva. Rada takisto Maďarsku odporúčala zlepšiť dlhodobú udržateľnosť dôchodkového systému a zároveň zachovať primeranosť, najmä prostredníctvom riešenia príjmových nerovností. Maďarsko dostalo odporúčanie zamerať investície na zelenú a digitálnu transformáciu, najmä na čistú a efektívnu výrobu a využívanie energie, udržateľnú dopravu a digitálnu infraštruktúru škôl, a podporovať reformy a investície v oblasti udržateľného vodného a odpadového hospodárstva a obehovosti hospodárstva, digitalizáciu podnikov, zelené a digitálne zručnosti, výskum a inovácie. Napokon sa Maďarsku odporúčalo znížiť celkovú závislosť od fosílnych palív urýchleným zavádzaním obnoviteľných zdrojov energie, najmä zefektívnením povoľovacích postupov a modernizáciou elektrickej infraštruktúry, diverzifikovať dovoz fosílnych palív, okrem iného posilnením prepojenia za účasti iných krajín, a znížiť závislosť od fosílnych palív v budovách a doprave zintenzívnením úsilia zameraného na opatrenia týkajúce sa energetickej efektívnosti pre všetkých, a to najmä v obytných domoch, a úsilia zameraného na elektrifikáciu dopravy.

(8)Plán obnovy a odolnosti zahŕňa opatrenia, ktoré prispievajú ku všetkým šiestim pilierom, pričom niekoľko komponentov sa týka viacerých pilierov súčasne. Plán obnovy a odolnosti obsahuje rozsiahlu škálu opatrení s osobitným dôrazom na zelenú transformáciu, digitálnu transformáciu, budovanie ekonomickej, sociálnej a inštitucionálnej odolnosti, ako aj na politiky pre ďalšiu generáciu. Súčasťou plánu obnovy a odolnosti sú aj opatrenia na podporu inteligentného, udržateľného a inkluzívneho rastu a sociálnej a územnej súdržnosti v súlade s európskou priemyselnou stratégiou.

(9)Plán obnovy a odolnosti významne prispieva k zelenej transformácii a digitálnej transformácii. Zelenú transformáciu podporujú najmä reformy a investície v oblasti udržateľnej dopravy, energetiky, vodného hospodárstva a obehového hospodárstva. Medzi kľúčové opatrenia patria investície do verejnej dopravy s nulovými emisiami, rozvoja energetických sietí a výroby energie z obnoviteľných zdrojov. Viaceré komponenty obsahujú opatrenia zacielené na zvyšovanie energetickej efektívnosti verejných a obytných budov. Digitálnu transformáciu podporujú najmä opatrenia presadzujúce digitalizáciu vzdelávania a verejnej správy, ako aj digitalizáciu sektorov zdravotníctva, energetiky a dopravy a rozvoj digitálnych zručností.

(10)Značný počet reforiem a investícií v pláne obnovy a odolnosti je zameraný na zlepšenie zdravotnej starostlivosti a ekonomickej, sociálnej a inštitucionálnej odolnosti. Očakáva sa, že opatrenia v sektore zdravotnej starostlivosti zlepšia efektívnosť a prístup k starostlivosti pre všetkých. Opatrenia zahŕňajú aj zlepšenie podmienok bývania pre ľudí žijúcich v najchudobnejších osadách. Kľúčovými inštitucionálnymi reformami sa podľa očakávaní zlepší odolnosť hospodárstva posilnením boja proti korupcii a posilnením nezávislosti súdnictva. Cieľom plánovaných reforiem je zjednodušiť daňový systém a posilniť ho, aby lepšie odolával riziku agresívneho daňového plánovania, ako aj posilniť úlohu verejných konzultácií a posúdení vplyvu v legislatívnom procese, aby sa zlepšila regulačná kvalita a predvídateľnosť. Očakáva sa, že sa dosiahne inteligentný, udržateľný a inkluzívny rast, a to najmä prostredníctvom rôznych opatrení zameraných na zvýšenie hospodárskej súťaže vo verejnom obstarávaní vrátane cielených opatrení na uľahčenie účasti malých a stredných podnikov a na podporu výskumu a inovácií.

(11)Predpokladá sa zlepšenie sociálnej a územnej súdržnosti vďaka širokej škále opatrení uvedených v pláne obnovy a odolnosti, najmä prostredníctvom reforiem a investícií na podporu rozvoja kvalifikovanej a konkurencieschopnej pracovnej sily, a to aj rozvojom digitálnych a odborných zručností, ako aj prostredníctvom reforiem na zlepšenie udržateľnosti verejných financií. V niekoľkých opatreniach sa okrem toho riešia osobité problémy najznevýhodnenejších osád a aj opatrenia v oblasti zdravotnej starostlivosti prispievajú ku komplexnejším službám primárnej starostlivosti a k dostupnosti kvalitnej nemocničnej starostlivosti. Značná časť plánu obnovy a odolnosti sa napokon venuje politikám pre ďalšiu generáciu, najmä digitalizácii vzdelávania, zlepšovaniu prístupu ku kvalitnému a k inkluzívnemu vzdelávaniu a zvyšovaniu dostupnosti vzdelávania a starostlivosti v ranom detstve.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(12)V súlade s článkom 19 ods. 3 písm. b) nariadenia (EÚ) 2021/241 a kritériom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu adresovaných Maďarsku vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra.

(13)Plán obnovy a odolnosti zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Maďarsku v rámci európskeho semestra v rokoch 2019, 2020 a 2022, najmä pokiaľ ide o zelenú a digitálnu transformáciu, vzdelávanie, trh práce, sociálnu politiku, zdravotnú starostlivosť, protikorupčný rámec, nezávislosť súdnictva, hospodársku súťaž vo verejnom obstarávaní, kvalitu a transparentnosť rozhodovacieho procesu, zdaňovanie a agresívne daňové plánovanie a dôchodkový systém.

(14)Plán obnovy a odolnosti obsahuje niekoľko relevantných opatrení na riešenie výziev týkajúcich sa zelenej transformácie. Pokiaľ ide o výrobu energie a energetickú efektívnosť, plán zahŕňa reformy na zlepšenie povoľovacích postupov na výrobu energie z obnoviteľných zdrojov, zjednodušenie pripojenia malých elektrární využívajúcich obnoviteľné zdroje do sústavy a odstránenie prekážok rozvoja veternej energie. Maďarsko sa zaviazalo zvýšiť do roku 2026 celkovú kapacitu výroby energie z obnoviteľných zdrojov s povolením na pripojenie do sústavy aspoň na 10 000 MW. Plán obnovy a odolnosti zahŕňa aj investície zamerané na zvýšenie zavádzania výroby solárnej energie, ako aj na zlepšenie elektrickej siete s cieľom umožniť bezpečnú integráciu energie vyrábanej z obnoviteľných zdrojov. Plán obnovy a odolnosti ďalej zahŕňa niekoľko investícií do obnovy verejných budov s dôrazom na energetickú efektívnosť, najmä pokiaľ ide o budovy v oblasti vzdelávania a zdravotnej starostlivosti, ale aj o obytné nehnuteľnosti. Pokiaľ ide o udržateľnú dopravu, plán obnovy a odolnosti zahŕňa investície do rozvoja prímestskej železničnej siete, železničnej siete na koridoroch TEN-T, autobusovej dopravy s nulovými emisiami a centrálneho riadenia dopravy v rámci železníc TEN-T. Okrem toho Maďarsko zavedie jednotný celoštátny systém taríf, predaja cestovných lístkov a informácií pre cestujúcich v autobusovej a železničnej doprave. Plán obnovy a odolnosti zahŕňa aj opatrenia zamerané na podporu reforiem a investícií do obehového hospodárstva a udržateľného nakladania s odpadmi, ako aj do udržateľného vodného hospodárstva, a to aj prostredníctvom podpory zadržiavania vody blízkeho prírode.

(15)Plán obnovy a odolnosti takisto obsahuje niekoľko relevantných opatrení na riešenie výziev týkajúcich sa digitálnej transformácie. Plán obnovy a odolnosti zahŕňa opatrenia zamerané na poskytovanie digitálnych notebookov a príslušnej odbornej prípravy pre učiteľov a žiakov vo verejnom vzdelávaní, informačno-komunikačných technických zariadení (IKT) pre základné a stredné školy vrátane škôl odborného vzdelávania a prípravy, pre univerzity a inštitúcie vzdelávania dospelých a na zvýšenie digitalizácie v zdravotníctve a doprave. Plán obnovy a odolnosti okrem toho zahŕňa niektoré opatrenia na zvýšenie digitalizácie verejnej správy, najmä prostredníctvom platforiem elektronického výkazníctva na daňové účely, ďalšieho rozvoja systému elektronického obstarávania a zlepšenia systému správy spisov prokuratúry.

(16)Súčasťou plánu obnovy a odolnosti je niekoľko opatrení na riešenie výziev vo vzdelávaní. Plán obsahuje reformy na zlepšenie atraktívnosti učiteľského povolania prostredníctvom mechanizmu, ktorým sa zabezpečí postupná konvergencia miezd učiteľov aspoň na 80 % priemernej mzdy absolventov terciárneho vzdelávania, reformy na zníženie segregácie v školách, ako aj na zabezpečenie prístupu ku kvalitnému školskému vzdelávaniu, najmä tým, že sa žiakom a učiteľom poskytnú zariadenia potrebné na účasť na modernom digitálnom vzdelávaní, a rozvíjaním digitálnych zručností žiakov a učiteľov. Plán obnovy a odolnosti zahŕňa aj investície zamerané na poskytovanie rekvalifikačných príležitostí pre učiteľov a osobitnej odbornej prípravy v oblasti riadenia pre riaditeľov škôl a ich zástupcov, na podporu integrácie študentov s osobitnými vzdelávacími potrebami do hlavného vzdelávacieho prúdu a na začatie procesu integrácie tried druhého stupňa základného vzdelávania v malých školách so slabými výsledkami do väčších škôl, aby sa zlepšila efektívnosť a kvalita vzdelávania. Riešia sa aj výzvy súvisiace s výskumom a inováciou, a to zriadením národných laboratórií na zlepšenie ekosystému vedy a inovácií.

(17)Odporúčanie pre danú krajinu týkajúce sa integrácie najzraniteľnejších skupín do trhu práce sa rieši vytváraním ďalších miest v jasliach, podporou pracovných príležitostí pre tých, ktorí žijú v najviac znevýhodnených osadách, a investíciami do digitálneho vzdelávacieho vybavenia, digitálneho obsahu vzdelávania, kurzov odbornej prípravy pre dospelých a modernizovaného vzdelávacieho prostredia v inštitúciách odborného vzdelávania a prípravy a na univerzitách.

(18)Plán obnovy a odolnosti zahŕňa rôzne opatrenia na riešenie osobitných výziev súvisiacich so sociálnymi politikami poskytovaním komplexnej podpory obyvateľom 300 najviac znevýhodnených osád. Cieľom týchto opatrení je podporiť zamestnanosť a rozvoj zručností vychádzajúc z miestnych špecifík, dosiahnuť lepšie vzdelávacie výstupy vďaka komunitne orientovanej pedagogike, stavať a obnovovať sociálne bývanie a zriaďovať sociálne solárne elektrárne.

(19)V pláne obnovy a odolnosti sa stanovuje rozsiahly súbor reforiem a investícií na riešenie najkritickejších výziev týkajúcich sa služieb starostlivosti. Ide predovšetkým o investície do modernizácie infraštruktúry a vybavenia nemocníc, optimalizácie siete nemocničnej starostlivosti a do rozvoja primárnej a preventívnej starostlivosti prostredníctvom zakladania komunít všeobecných lekárov poskytujúcich integrované služby zdravotnej starostlivosti. Dopĺňajú to investície do elektronického zdravotníctva, ako sú digitalizačné programy a starostlivosť o staršie osoby prostredníctvom diaľkového monitorovania. Ďalším opatrením sa podporuje to, aby sa zo zdravotníctva odstránilo uhrádzanie rôznych neformálnych platieb.

(20)Plán obnovy a odolnosti zahŕňa niekoľko opatrení na posilnenie protikorupčného rámca. Patrí medzi ne zriadenie orgánu pre bezúhonnosť na účinné posilnenie prevencie, odhaľovania a nápravy podvodov, konfliktov záujmov a korupcie, ako aj iného nezákonného konania a nezrovnalostí pri vykonávaní podpory Únie v Maďarsku, s osobitným dôrazom na verejné obstarávanie a zabezpečenie výpovednej hodnoty majetkových priznaní. Orgán pre bezúhonnosť by mal mať podľa plánu obnovy a odolnosti rozsiahle právomoci zasahovať vo všetkých prípadoch, keď príslušné vnútroštátne orgány podľa jeho názoru neprijali potrebné opatrenia na prevenciu, odhaľovanie a nápravu podvodov, konfliktov záujmov, korupcie a iného nezákonného konania alebo nezrovnalostí, ktoré ovplyvňujú alebo vážne ohrozujú správne finančné riadenie rozpočtu Únie alebo ochranu finančných záujmov Únie. Orgán pre bezúhonnosť by mal mať zaručenú úplnú nezávislosť, a to aj prostredníctvom výberového procesu jeho zamestnancov a vedenia a prostredníctvom procesu zostavovania jeho rozpočtu. Ďalším opatrením je vytvorenie osobitnej skupiny pre boj proti korupcii s významným zapojením nezávislých mimovládnych organizácií s cieľom priebežne skúmať existujúce protikorupčné opatrenia a vypracúvať návrhy týkajúce sa zlepšenia odhaľovania, vyšetrovania, stíhania a sankcionovania korupcie a iných praktík, ako je nepotizmus, zvýhodňovanie alebo jav otáčavých dverí medzi verejným a súkromným sektorom. Tejto osobitnej skupine by mal podľa plánu obnovy a odolnosti predsedať riaditeľ orgánu pre bezúhonnosť, mala by však pracovať nezávisle od tohto orgánu. Plán obnovy a odolnosti okrem toho zahŕňa opatrenia na podporu posilnenej spolupráce s Európskym úradom pre boj proti podvodom (OLAF), zavedenie rozšírenej osobnej a vecnej pôsobnosti v prípade majetkových priznaní a posilnenie dohľadu a transparentnosti, pokiaľ ide o spôsob, akým nadácie pre správu aktív verejného záujmu, ktoré vykonávajú činnosť vo verejnom záujme, a právnické osoby, ktoré tieto nadácie zriadili alebo udržiavajú, využívajú podporu Únie. Plán obnovy a odolnosti zahŕňa aj niekoľko reforiem, ktorých cieľom je posilniť legislatívne, inštitucionálne a praktické opatrenia na účinnejšie predchádzanie podvodom, korupcii, konfliktom záujmov a inému nezákonnému konaniu pri využívaní podpory od Únie, ich odhaľovanie a nápravu. Plán obnovy a odolnosti zahŕňa aj reformu na posilnenie protikorupčného rámca stanovením možnosti súdneho preskúmania rozhodnutí prokuratúry alebo vyšetrovacieho orgánu o zamietnutí oznámenia o trestnom čine alebo o ukončení trestného konania. Zavedením opatrenia sa takisto predpokladá úplné vykonávanie súčasnej národnej protikorupčnej stratégie a akčného plánu Maďarska, ako aj príprava novej národnej protikorupčnej stratégie a akčného plánu. Viaceré opatrenia v pláne obnovy a odolnosti prispievajú k zvýšeniu transparentnosti verejných údajov a prístupu k nim, a to aj s cieľom posilniť protikorupčný rámec na základe uľahčenia nezávislého dohľadu. Medzi takéto opatrenia patrí zriadenie a prevádzkovanie verejného registra s údajmi o využívaní verejných prostriedkov s možnosťou vyhľadávania, odstránenie alebo obmedzenie nákladov súvisiacich so žiadosťami o verejné informácie, skrátenie súdnych konaní v prípadoch týkajúcich sa prístupu k verejným informáciám a pravidelné kontroly všetkých verejných orgánov s cieľom posúdiť, či spĺňajú príslušné požiadavky na poskytovanie prístupu k údajom verejného záujmu.

(21)Odporúčanie pre danú krajinu týkajúce sa posilnenia nezávislosti súdnictva sa v pláne obnovy a odolnosti rieši niekoľkými reformami, ktoré majú posilniť nezávislosť a nestrannosť súdov a sudcov zriadených/vymenovaných podľa zákona v súlade s článkom 19 ZEÚ a príslušným acquis EÚ, čím sa v Maďarsku zvýši úroveň súdnej ochrany a zlepší sa investičné prostredie. Plán obsahuje opatrenia na posilnenie príslušnej úlohy a právomocí Krajinskej súdnej rady vo vzťahu k právomociam predsedu Krajinského súdneho úradu. Keď bude Krajinská súdna rada vykonávať účinnú kontrolu nad predsedom Krajinského súdneho úradu, mala by sa tým znížiť možnosť svojvoľných rozhodnutí v ústrednej správe súdov, a to aj pokiaľ ide o vymenúvanie sudcov, a tým posilniť nezávislosť súdnictva. Podľa plánu obnovy a odolnosti by sa to malo dosiahnuť najmä zavedením požiadavky, aby Krajinská súdna rada vydávala k jednotlivým rozhodnutiam odôvodnené záväzné stanovisko, napríklad k rozhodnutiam o vhodnosti kandidátov na pozície predsedu a podpredsedu Krajinského súdneho úradu na základe kritérií vhodnosti, o vyhlásení neplatnosti postupov vymenovania sudcov a výkonných pracovníkov súdov, o preložení sudcov a o vylúčení sudcov zo skupiny sudcov, ktorí vedú pojednávanie v osobitných veciach vrátane správnych vecí. Krajinská súdna rada by mala poskytovať odôvodnené záväzné stanovisko aj k predpisom, napríklad k bodovaciemu systému v prípade sudcovských pozícií, podmienkam udeľovania prémií, odbornej príprave sudcov, pracovnému zaťaženiu na národnej úrovni a počtu sudcovských pozícií. Napokon by sudcovia, ktorí sú členmi Krajinskej súdnej rady, mali mať možnosť byť opätovne zvolení na nasledujúce funkčné obdobie a Krajinská súdna rada by mala mať prístup ku všetkým dokumentom, právnu spôsobilosť a samostatnosť pri čerpaní svojho rozpočtu a mala by mať právo obrátiť sa na príslušný súd a Ústavný súd s cieľom obhajovať svoje výsadné práva. Mali by sa zaviesť aj nediskrečné pravidlá vymenúvania dočasných predsedov súdov a zákaz opätovného zaradenia sudcov do súdu vyššieho stupňa po tom, ako boli preložení. Ďalšia reforma by mala posilniť sudcovskú nezávislosť Kúrie (Najvyššieho súdu), najmä zmenou pravidiel voľby predsedu Kúrie, ktorý by mal mať aspoň päťročné skúsenosti z pozície sudcu a nemal by mať možnosť byť opätovne zvolený. Krajinská súdna rada by mala vydať odôvodnené záväzné stanovisko k vhodnosti kandidátov na predsedu a podpredsedu Kúrie. Reforma by sa takisto mala odstrániť možnosť vymenovať do Kúrie členov Ústavného súdu mimo bežného postupu podania žiadosti, zlepšiť systém prideľovania prípadov a zabezpečiť silnejšie právomoci súdnej rady Kúrie. Očakáva sa, že ďalšími reformami sa odstránia prekážky pri podávaní návrhov na začatie prejudiciálneho konania Súdnemu dvoru Európskej únie a odstráni sa možnosť, ktorá sa zaviedla v roku 2019, aby verejné orgány mohli napadnúť právoplatné súdne rozhodnutia pred Ústavným súdom s cieľom zabezpečiť, aby právoplatné rozsudky prijímali príslušné nezávislé súdy.

(22)Plán obnovy a odolnosti zároveň zahŕňa niekoľko opatrení na riešenie výziev súvisiacich s hospodárskou súťažou vo verejnom obstarávaní, a to aj posilnením integrity postupov verejného obstarávania. Jednou z reforiem je vývoj a priebežné používanie monitorovacieho nástroja na posudzovanie úrovne postupov verejného obstarávania, ktorých výsledkom je jediná ponuka, a dôvodu takýchto postupov. Cieľom ďalšej reformy je vytvoriť rámec na meranie výkonnosti s cieľom pravidelne posudzovať efektívnosť a nákladovú efektívnosť verejného obstarávania a príčiny obmedzenej hospodárskej súťaže v odvetviach, ktoré sú najviac postihnuté nízkou úrovňou hospodárskej súťaže. Mal by sa vypracovať a vykonávať akčný plán založený na osvedčených medzinárodných postupoch s cieľom zvýšiť úroveň hospodárskej súťaže vo verejnom obstarávaní. V nadväznosti na uvedené reformy sa Maďarsko v pláne obnovy a odolnosti zaväzuje znížiť podiel postupov verejného obstarávania, ktorých výsledkom je jediná ponuka, na úroveň pod 15 %, a to tak v prípade postupov financovaných v plnom rozsahu alebo čiastočne z podpory Únie, ako aj v prípade postupov financovaných výlučne z vnútroštátnych zdrojov, a zachovať tento podiel na danej úrovni. Na doplnenie týchto reforiem plán obnovy a odolnosti zahŕňa možnosti odbornej prípravy a systém podpory na uľahčenie účasti mikropodnikov, malých a stredných podnikov na postupoch verejného obstarávania a opatrenia na rozvoj systému elektronického verejného obstarávania s cieľom uľahčiť nezávislý dohľad nad hospodárskou súťažou vo verejnom obstarávaní a jej analýzu.

(23)Plán obnovy a odolnosti zahŕňa reformy s cieľom zlepšiť kvalitu a transparentnosť rozhodovacieho procesu prostredníctvom účinného sociálneho dialógu, spolupráce s ostatnými zainteresovanými stranami a prostredníctvom pravidelných posúdení vplyvu. Cieľom súvisiacich opatrení je zabezpečiť, aby sa návrhy legislatívnych aktov vypracované vládou systematicky podrobovali verejnej konzultácii, ktorá bude prebiehať dostatočne dlho, pokiaľ neexistuje náležité odôvodnenie prečo by to tak nemalo byť, a aby sa ku všetkým návrhom legislatívnych aktov dôsledne vypracúvali a zverejňovali posúdenia vplyvu. Predpokladom mnohých opatrení v pláne obnovy a odolnosti je aj výslovné zapojenie sociálnych partnerov a zainteresovaných strán do rozhodovacieho procesu. Zapojenie zainteresovaných strán do realizácie samotného plánu obnovy a odolnosti a dohľadu nad ním sa predpokladá aj zriadením a fungovaním monitorovacieho výboru, ktorého členov by aspoň spolovice mali tvoriť zástupcovia organizácií občianskej spoločnosti, ktoré sú plne nezávislé od verejných orgánov.

(24)Plán obnovy a odolnosti zahŕňa aj opatrenia týkajúce sa podnikateľského prostredia, najmä pokiaľ ide o zlepšenie daňového systému. Plán obnovy a odolnosti obsahuje reformy zamerané na účinnejšie riešenie agresívneho daňového plánovania, napríklad zvýšenie vykazovania údajov o transferovom oceňovaní, zavedenie požiadaviek na minimálnu ekonomickú podstatu na účely dane z príjmov právnických osôb v prípade schránkových spoločností a rozšírenie rozsahu pravidiel neodpočítateľnosti vzťahujúcich sa na platby odchádzajúce do jurisdikcií s nízkym alebo nulovým zdanením. Pokiaľ ide o zjednodušenie daňového systému, plán obsahuje opatrenia na zníženie počtu daní a na digitálnu transformáciu postupov dodržiavania daňových predpisov.

(25)Plán obnovy a odolnosti zahŕňa plán reforiem, ako zlepšiť strednodobú a dlhodobú udržateľnosť maďarského dôchodkového systému a zároveň posilniť primeranosť nárokov dôchodcov s nižšími príjmami. Očakáva sa, že plán obnovy a odolnosti prispeje aj k udržateľnosti verejných financií vykonávaním preskúmaní výdavkov verejnej správy.

(26)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu obnovy a odolnosti Maďarska, a to bez ohľadu na skutočnosť, že Maďarsko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020, 2021 a 2022 v súlade so všeobecnou únikovou doložkou Paktu stability a rastu.